b"\n_START_ARTICLE_\nJoc de guerra\n_START_PARAGRAPH_\nUn joc de guerra, tamb\xc3\xa9 anomenat wargame o joc de simulaci\xc3\xb3 de conflictes \xc3\xa9s un tipus de joc, habitualment de tauler o de miniatures, en qu\xc3\xa8 dos o m\xc3\xa9s jugadors (anomenats wargamers o tamb\xc3\xa9 grognards) simulen un conflicte militar, una campanya o una batalla concreta, ja sigui des d'un punt de vista t\xc3\xa0ctic, operacional, estrat\xc3\xa8gic o gran estrat\xc3\xa8gic.\n_START_SECTION_\nHist\xc3\xb2ria i caracter\xc3\xadstiques b\xc3\xa0siques\n_START_PARAGRAPH_\nEls jocs de guerra s'originaren a finals del segle XIX, amb la creaci\xc3\xb3 dels jocs de miniatures que intentaven recrear batalles hist\xc3\xb2riques. A partir dels anys 1950 comen\xc3\xa7aren a apar\xc3\xa8ixer jocs de tauler que ampliaren i sovint abstragueren l'\xc3\xa0mbit d'aquest tipus de jocs. En general es tracta de jocs ambientats en episodis hist\xc3\xb2rics b\xc3\xa8l\xc2\xb7lics i amb una gran preocupaci\xc3\xb3 per recrear amb precisi\xc3\xb3 l'ambient de l'\xc3\xa8poca; a partir dels anys 1960 tamb\xc3\xa9 comen\xc3\xa7aren a apar\xc3\xa8ixer jocs de guerra situats en ambients futuristes, inspirats en obres de ci\xc3\xa8ncia-ficci\xc3\xb3 o fantasia._NEWLINE_Els cl\xc3\xa0ssics jocs de guerra de tauler van tenir un gran moment d'expansi\xc3\xb3 a la d\xc3\xa8cada de 1980 (a vegades anomenada \xc2\xabl'edat d'or\xc2\xbb dels jocs de guerra) i, despr\xc3\xa9s d'un per\xc3\xadode d'estancament i esgotament, han tornat a ressorgir amb for\xc3\xa7a durant els darrers anys, gr\xc3\xa0cies a nous temes i nous mecanismes, com els jocs de guerra dirigits per cartes i els anomenats eurowargames, a mig cam\xc3\xad d'un joc de guerra cl\xc3\xa0ssic i un joc d'estil europeu._NEWLINE_Els jocs de guerra presenten, com tota mena de joc, un gran ventall de nivells de complexitat, des dels m\xc3\xa9s simples fins als que incorporen regles de centenars de p\xc3\xa0gines amb nombrosos casos particulars, situacions i excepcions. Tamb\xc3\xa9 es troben en una gran quantitat de mides, des dels jocs de guerra \xc2\xabde butxaca\xc2\xbb, amb un mapa de la grand\xc3\xa0ria d'una postal o d'un foli i amb menys de 50 fitxes, fins als jocs \xc2\xabmonstre\xc2\xbb amb mapes enormes i milers de fitxes, amb partides que poden durar mesos. Precisament, la problem\xc3\xa0tica de reunir dos o m\xc3\xa9s jugadors en un mateix lloc durant moltes sessions fins a acabar la partida, tot mantenint el tauler i les fitxes entre les diverses sessions, \xc3\xa9s una de les causes de l'aparici\xc3\xb3 de les partides per correu electr\xc3\xb2nic (play by e-mail o PBEM), en les quals, amb ajuda del programari adequat, es reprodueix a l'ordinador el tauler i les fitxes; cada jugador, despr\xc3\xa9s de realitzar els seus moviments envia un fitxer que cont\xc3\xa9 la partida al seg\xc3\xbcent jugador.\n_START_SECTION_\nJocs de cartes\n_START_PARAGRAPH_\nEn general els jocs de cartes no s\xc3\xb3n gaire adequats per als jocs de guerra, ja que tendeixen a destacar els aspectes abstractes per sobre del car\xc3\xa0cter de simulaci\xc3\xb3 que tenen els jocs de guerra. En la majoria de casos els jocs de cartes de tem\xc3\xa0tica b\xc3\xa8l\xc2\xb7lica no es poden considerar jocs de guerra. Malgrat tot, alguns jocs, com Up Front, han donat un resultat molt bo com a joc de guerra. No s'ha de confondre un joc de guerra de cartes, on no hi ha tauler i els \xc3\xbanics elements s\xc3\xb3n les mateixes cartes amb els seus valors i efectes, amb els jocs de guerra de tauler dirigits per cartes, on les cartes s\xc3\xb3n un element m\xc3\xa9s que determina les accions possibles que es poden realitzar amb les fitxes."